‘बेटी को ससुराल, बेटे को खेत’ देने वालों के लिए जेंडर न्यूट्रल की बात चांद पर पहुंचने जैसा
Gender Discrimination in India - 70 बरस की उम्र में वो सज्‍जन पहली बार अमेरिका गए। बिहार के एक सामंती घर में जन्‍मे और मर्दवादी परिवेश में पले-बढ़े उन्‍हें पहले ही जेंडर के लिहाज से बदलती दुनिया रास नहीं आ रही थी।
70 बरस की उम्र में वो सज्‍जन पहली बार अमेरिका गए। बिहार के एक सामंती घर में जन्‍मे और मर्दवादी परिवेश में पले-बढ़े उन्‍हें पहले ही जेंडर के लिहाज से बदलती दुनिया रास नहीं आ रही थी। उनकी कामकाजी पत्‍नी ने नौकरी के साथ हमेशा घर-परिवार की कमान भी अकेले संभाले रखी और उनसे किसी साझेदारी और मदद की उम्‍मीद नहीं की। न ही इस बात के लिए कभी उन्‍हें उलाहना (शिकायत) मिली।
उन्‍हें लड़कियों के पढ़-लिख जाने, नौकरी करने और पैसे कमाने से कोई ऐतराज न था, बनिस्‍बतन वे मां, पत्‍नी, बहू और सेविका की अपनी अन्‍य भूमिकाओं के साथ कोई समझौता न करें और मर्द पर सवाल तो कतई न करें।
उन्‍हें आपत्ति इस बात से भी नहीं थी कि अमेरिका में रह रहा उनका बेटा घर के कामों में अपनी पत्‍नी का हाथ बंटाता था। वॉशिंग मशीन में कपड़े डाल देता, बच्‍चे का डाइपर बदल देता, बर्तन धोता और यहां तक कि खाना भी बनाता था।
बुरा उन्‍हें तब लगता था, जबकि उनकी बहू इन तमाम चीजों के लिए अपने पति का एहसानमंद होने की बजाय ऐसे दिखाती, मानो ये उसका सहज दायित्‍व है।
उन्‍हें असली धक्‍का तब लगा कि जब अमेरिका में ही रह रही उनकी बेटी के बेटे यानी उनके नाती ने नाना से कहा कि वो न लड़का है, न लड़की। वो जेंडर की इन बाइनरीज में यकीन नहीं रखता। नानाजी उसे न He कहें, न She कहें, बल्कि They कहें।
कुछ बरस गुजरे, लेकिन वो आज तक इस सदमे से बाहर नहीं आ पाए हैं। वे तो जेंडर की बराबरी वाली बात को भी अब तक नहीं पचा पाए थे कि दुनिया में एक तीसरी जंग छिड़ चुकी है। नॉन बाइनरी लोगों की, जेंडर न्‍यूट्रल लोगों की।
ऐसे लोगों की, जो खुद को न पुरुष मानते हैं, न स्‍त्री। वे ट्रांसजेंडर भी नहीं हैं। ट्रांस वुमेन भी नहीं। LGBTQ भी नहीं। बस वो ये कहते हैं कि उन्‍हें जेंडर की सरहदों में न बांधा जाए। उन पर औरत या मर्द होने का ठप्‍पा न लगाया जाए। वो जो हैं और होना चाहते हैं, उसे वैसा होने के लिए आजाद छोड़ दिया जाए।
आइडेंटिटी पॉलिटिक्‍स का ये एक नया मोर्चा है, नई लड़ाई, जो बाकी लड़ाइयों के बरक्‍स अपने अलग ही मुद्दों और सवालों के साथ मुंह उठाए खड़ी है। पुराने लोग, जो अब तक फेमिनिस्‍ट आइडें‍टिटी, फेमिनिस्‍ट पॉलिटिक्‍स और फेमिनिस्‍ट आंदोलन की बात को भी ढंग से नहीं पचा पाए, उनके सिर पर एक नया बम फूट गया है।
अब सवाल ये उठता है कि ये नॉन बाइनरी लोगों का सवाल औरतों की आजादी और बराबरी के सवालों और औरतों के अधिकारों की लड़ाई से कैसे जुड़ा है।
वॉशिंगटन पोस्‍ट ने कुछ वक्‍त पहले एक लंबे लेख में कुछ ऐसी भविष्‍यवाणियां दीं कि नॉन बाइनरी लोगों के समाज में बढ़ते जाने का अर्थ है, समाज का ज्‍यादा से ज्‍यादा जेंडर न्‍यूट्रल होते जाना। इसका अर्थ है समाज की उन सारी जगहों पर जेंडर भेद का मिटना, जो औरत और मर्द के खांचे में बंटी हुई है।
सार्वजनिक जगहों पर टॉयलेट से लेकर जहां-जहां भी महिला और पुरुष के लिए अलग-अलग बोर्ड लगा होता है, वो सब खत्‍म हो जाएगा। सिर्फ एक पहचान रहेगी कि हम सब मनुष्‍य हैं। हम सब बराबर हैं।
प्‍यू रिसर्च सेंटर की एक स्‍टडी कहती है कि 1997 के बाद से अमेरिका में जन्‍मे 35% युवा खुद को नॉन बाइनरी या जेंडर न्‍यूट्रल मानते हैं। अगर देश की इतनी बड़ी आबादी को अपनी जेंडर आइडेंटिटी से दिक्‍कत है तो उसका अर्थ है कि समाज में औरत और मर्द का भेद धीरे-धीरे मिट रहा है।
लेकिन सबसे बड़ा सवाल ये है कि जेंडर बाइनरी मिट जाने से क्‍या समाज में जेंडर का भेदभाव भी खत्‍म हो जाएगा। आप चाहें तो खुद को कुछ भी मानें, औरत मानें या मर्द, साड़ी और स्‍कर्ट पहनें या जींस और पैंट, सवाल ये है कि एक खास तरह की शारीरिक संरचना, बनावट और पहचान के चलते एक जेंडर को सदियों से जो प्रिविलेज हासिल हैं, वो क्‍या खत्‍म हो जाएंगे?
संसार की 90% संपदा पर आज भी मर्दों का मालिकाना हक है, क्‍या यह भेद मिट जाएगा? एक खास शारीरिक संरचना के कारण औरतों के साथ जो रेप, हिंसा, छेड़खानी और उत्‍पीड़न की घटनाएं होती हैं, वो खत्‍म हो जाएंगी?
सच पूछो तो इस देश की बहुसंख्‍यक आबादी के लिए प्‍यू की ये स्‍टडी और उसके नतीजे मंगल ग्रह से आए किसी एलियन से कम नहीं। उनका हाल 70 बरस की उम्र में अमेरिका गए उन सज्‍जन की तरह ही है।
हमारे समाज ने तो अब तक ये भी ढंग से स्‍वीकार नहीं किया कि यहां कितना जेंडर भेदभाव है और औरतों के साथ हुए ऐतिहासिक अन्‍याय की जड़ें आज भी कितनी गहरी हैं।
भारत में नौकरी में औरतों की हिस्‍सेदारी इतनी कोशिशों के बाद भी 20% से ऊपर नहीं बढ़ पा रही, लीडरशिप पदों पर वो सिर्फ 2% हैं और देश की संसद में तो उनका 10% प्रतिनिधित्‍व दुनिया के सबसे निचले स्‍तर वाले देशों से थोड़ा ही बेहतर है।
जब देह में कैंसर पनप रहा हो तो मेंटल और इमोशनल हेल्‍थ की बात करना थोड़ा हास्‍यास्‍पद लगता है। मन की सेहत का सवाल तो तब उठेगा, जब शरीर की सेहत ठीक रहेगी। यहां तो जेंडर बराबरी की लड़ाई भी ढंग से नहीं लड़ी जा सकी और वहां लोग इन लड़ाइयों से ऊपर उठकर अब जेंडर बाइनरी को ही खत्‍म करने की मांग कर रहे हैं। वो औरत और मर्द की सारी पहचानों को आसमान में फेंक देना चाहते हैं।
अमेरिका समेत दुनिया के विकसित देशों में आ रहा ये बदलाव मेरे देश के लिए जिज्ञासा का, ज्ञान का विषय तो हो सकता है, लेकिन ये चिंता का विषय कतई नहीं है, क्‍योंकि अपनी असल चिंताओं पर भी अभी तक ठीक से चिंता नहीं की है।
इस देश की सबसे बड़ी न्‍यायपालिका को अब भी आए दिन औरतों से जुड़े अपनी हर तीसरे फैसले में ये बात दोहरानी पड़ती है कि औरत और मर्द बराबर हैं। कानून की नजर में उनका दर्जा बराबर है, उनका अधिकार बराबर है। दुनिया के किसी विकसित देश में अब ये नहीं होता। दुनिया इस बुनियादी विचार से ऊपर उठ चुकी है।
हम बराबरी का कानून बना रहे हैं, लेकिन जमीन पर वो बराबरी औरतों को मिल नहीं रही क्‍योंकि परिवारों के अंदर बैठे मर्द मुखिया को कानून से कोई लेना-देना नहीं। उसका अपना कानून है कि बेटे को खेत मिलेगा और बेटी को ससुराल।
कानून कह रहा है कि घरेलू हिंसा अपराध है कि लेकिन घर के मुखिया को इस कानून का कोई डर नहीं, जब वह अपनी बेटी पर तलाकशुदा होने का ठप्‍पा लगने के डर से उसे वापस ससुराल भेजने की जिद करके बैठा है।
कानून कह रहा है कि दहेज अपराध है, लेकिन परिवार का मर्द मुखिया बेटी की शादी में दहेज दे भी रहा है और बेटे की शादी में ले भी रहा है। कानून ने बलात्‍कार के लिए कठोरतम कानून बना दिया है, लेकिन किसी औरत को अकेला पाकर मर्द की हसरत अब भी आपा खो रही है।
जेंडर बाइनरियों का खत्‍म हो जाना जरूर समाज की बेहतरी और बराबरी की दिशा में उठा एक अगला कदम हो सकता है, लेकिन फिलहाल हमारे देश के लिए वो कदम चांद के पास है। हम तो अभी अपनी जमीन पर भी ठीक से नहीं चल पा रहे।
अब बात बराबरी सीरीज की ये 3 स्टोरीज भी पढ़िए...
1. डियर मर्द... एक दिन अकेले सड़कों पर चलकर तो देखिए, पता चल जाएगा औरतों के लिए दुनिया कैसी है
फर्ज करिए कि आप पुरुष हैं और किसी नौकरी का इंटरव्‍यू देने गए हैं। क्‍या जॉब से जुड़ी जरूरी क्‍वालिफिकेशंस के साथ आपको ये बताया जाता है कि इस नौकरी के लिए किस तरह के कपड़े पहनने होंगे, कैसे जूते पहनने होंगे, किस तरह अपने बाल सजाने होंगे और चेहरे पर क्‍या-क्‍या मेकअप लगाना होगा। क्‍या-क्‍या करना होगा के साथ-साथ एक लंबी लिस्‍ट उन कामों की, जो आप नहीं कर सकते। (पढ़िए पूरी खबर)
2. आलिया को कैरेक्टर सर्टिफिकेट बांटने वाले रणबीर से क्यों नहीं पूछते कि 7 महीने में तुम पापा कैसे बन गए?
आलिया भट्ट और रणबीर कपूर के घर में एक नन्‍ही मेहमान आई है। मौका खुशी का है, तो खुशी की बातें होनी चाहिए, लेकिन क्‍या आपको पता है कि उस नन्‍ही परी के जन्‍म के कुछ ही घंटों बाद गूगल और ट्विटर समेत पूरे सोशल मीडिया पर क्‍या ट्रेंड कर रहा था। (पढ़िए पूरी कहानी)
3. डियर मेन! आप भी तो दीजिए वर्जिनिटी का सबूत:लड़कियों से पवित्रता का सर्टिफिकेट मांगने वाले लड़के भी तो बताएं वे कितने अनछुए हैं
ये किसी आदिम युग की बात नहीं है। 10 दिन पहले आपके घर से बस कुछ सौ किलोमीटर दूर इसी देश के एक गांव में हुई घटना है। बिहार के मोतिहारी जिले में एक लड़का बारात लेकर शादी करने गया। पूरे धूमधाम के साथ शादी हुई। माता-पिता ने अपनी हैसियत भर सब खर्च कर दिया कि बेटी ससुराल में सुख पाएगी। (पूरी स्टोरी पढ़िए)